עוזי עילם

עוזי עילם (במקור: טרכטנברג, נולד ב-19 במאי 1934) הוא תת-אלוף (בדימוס) בצה"ל, שימש מנכ"ל הוועדה לאנרגיה אטומית במשרד ראש הממשלה וראש המינהל למחקר, פיתוח אמצעי לחימה ותשתית טכנולוגית (מפא"ת) במשרד הביטחון. כיום חבר הנהלה בחברת השקעות הפועלת בישראל, בסינגפור ובסין וחבר בגופים ציבוריים שונים בתחומי מחקר ופיתוח.

ביוגרפיה
עוזי עילם נולד כעוזי טרכטנברג בקיבוץ תל יוסף בשנת 1934. הוא סיים את לימודיו התיכוניים בשנת 1952, והחל את שירותו בצה"ל במסגרת הגדנ"ע, הוא עבר הכשרה כמדריך בגדנ"ע וקורס קצינים בסיסי. בשנת 1953 למד שנה לימודי הנדסה במסגרת העתודה האקדמאית. בשנת 1954 התנדב לצנחנים, ומונה למפקד כיתה בפלוגה א', פלוגת קורס המ"כים של הגדוד. עילם השתתף בפעולת התגמול "חץ שחור" ברצועת עזה, וקיבל צל"ש הרמטכ"ל (שהוסב באפריל 1973 לעיטור העוז) על עוז רוחו ועל הדרך שבה לחם ופיקד במהלך הפעולה, על אף שנפצע במהלכה.

בשנת 1955 נמנה עילם עם מקימי סיירת צנחנים תחת פיקודו של מאיר הר-ציון. בהמשך שימש מפקד פלוגה א' בגדוד. עילם שימש קצין מודיעין של חטיבת הצנחנים תחת פיקודו של אריק שרון ומפקד פלוגה ב' בגדוד הנח"ל המוצנח במלחמת סיני.

בשנת 1957 השתחרר מצה"ל והשלים לימודי הנדסת מכונות בפקולטה להנדסת מכונות בטכניון בשנת 1960. במקביל לעבודתו כמהנדס בחברת ייעוץ, המשיך את לימודיו בטכניון לתואר שני בחקר ביצועים שהוענק לו בשנת 1964. כיהן כאסיסטנט ומרצה בבית הספר למנהל עסקים באוניברסיטה העברית בירושלים. בשנת 1964 החל בלימודי מנהל עסקים באוניברסיטת סטנפורד בקליפורניה.

עם שובו לישראל, שימש במשך שנתיים מנהל הייצור של מפעל "אמנור" בבית שמש ולאחר מכן שב לשרת בצה"ל כראש ענף באג"ם אמל"ח. במקביל, שימש מפקד גדוד 71 בחטיבת הצנחנים 55 ופיקד עליו בקרב על ירושלים במלחמת ששת הימים, ואף היה הראשון שתקע בשופר בכותל המערבי, עוד לפני הרב הראשי שלמה גורן. ב-1968 מונה על ידי עזר ויצמן לחבר בצוות בראשותו של אברהם אדן, שיבחן את נושא ההתגוננות בקו תעלת סואץ ויציע תפיסות היערכות ומיגון חדשות, עילם ייצג בצוות את נושאי חיל הרגלים ונושא הטכנולוגיה, פעולות הצוות הביאו לבניית קו בר-לב. עילם שירת כסגן מפקד חטיבת הבקעה 1970-1969 ולאחר מכן כמפקדה. בשנת 1971 מונה לראש מחלקת אג"ם אמל"ח. בשנים 1973–1972 שימש עילם כסגן ראש היחידה למחקר ופיתוח שבהקמתה השתתף. שלושה ימים בטרם פרוץ מלחמת יום הכיפורים, מונה עילם לתפקיד ראש היחידה, והיה לחבר במטכ"ל. מתוקף תפקידו לקח חלק בניהול המלחמה במוצב הפיקוד העליון. בספטמבר 1975 הוחלף בידי שלמה ענבר ובאזרחות התמנה כמרצה למנהל עסקים באוניברסיטת תל אביב, משרה בה נשא כשלוש שנים.

בינואר 1976 התמנה למנכ"ל הוועדה לאנרגיה אטומית וכיהן בתפקיד זה עד שנת 1985. בשנת 1983 התמנה לבורר בעניין תביעות השכר של הרופאים, אך התפטר מהתפקיד בעקבות חקירה של מס הכנסה נגד אשתו, שהייתה רופאה.

בשנת 1986 החל לכהן כמדען ראשי של מערכת הביטחון וכראש המינהל למחקר, פיתוח אמצעי לחימה ותשתית טכנולוגית (מפא"ת), תפקיד בו שימש עד שנת 1997 ובמסגרתו היה אחראי לפיתוחן של מספר מערכות נשק חדשות ובעלות חשיבות למערך ההגנה של ישראל. עם תום תפקידו זה כיהן כראש המשלחת של משרד הביטחון במערב אירופה שמושבה בפריז בין השנים 1998–2001.

עם פרישתו משירות המדינה הצטרף כחוקר בכיר לצוות "המכון למחקרי ביטחון לאומי" באוניברסיטת תל אביב. כיום (2011) עילם הוא איש עסקים, מנהל חברת ייעוץ אסטרטגי, חבר במועצה הלאומית למחקר ופיתוח אזרחי, משמש כחבר בוועד המנהל של העמותה הישראלית להגנה בפני טילים (עי"ט), חבר בוועד המנהל של הקונסרבטוריון הישראלי למוזיקה תל אביב על שם תד אריסון וחבר בהנהלת האופרה הישראלית החדשה. עילם הוא חוקר בכיר במכון למחקרי ביטחון לאומי באוניברסיטת תל אביב.

בדצמבר 2009 ראה אור ספרו "קשת עילם: הטכנולוגיה המתקדמת - סוד העוצמה הישראלית", אוטוביוגרפיה המאפשרת הצצה אל הוויית המחקר והפיתוח הביטחוני של מדינת ישראל. ביולי 2011 ראה אור תרגום לאנגלית של הספר בהוצאת הספרים הבריטית Sussex Academic Press.

פרסים ועיטורים אותם קיבל
 עיטור העוז על פעולת "חץ שחור" בשנת 1955
 אות הצטיינות מטעם משרד הביטחון הסינגפורי בשנת 1997 על תרומתו לפיתוח הקשרים הטכנולוגיים בין ישראל לסינגפור
 פרס רבין בראון על תרומה לפיתוח הקשרים הטכנולוגיים בין ארצות הברית לישראל בשנת 2000
 פרס ביטחון ישראל לשנת 2002 על מפעל חיים

ספרים 
 "קשת עילם: הטכנולוגיה המתקדמת - סוד העוצמה הישראלית", הוצאת משכל, 2009, 
 Eilam's Arc: How Israel Became a Military Technology Powerhouse', Intl Specialized Book Service Inc, 2011, 
 "עדות מן הבור: מלחמת יום הכיפורים: יומן אישי", ידיעות ספרים, 2013
 משולש קליפורניה, הוצאת סטימצקי - החממה הספרותית, 2013
 מלכודת בפריז, כנרת, זמורה-ביתן, 2016
 סייבר בסינגפור, כנרת, זמורה-ביתן, 2017
 נתיב הדמים, כנרת, זמורה-ביתן, 2019
פשיטה לילית, הוצאת ידיעות ספרים, 2020
עשן לבן בוותיקן, כנרת זמורה דביר, 2021
 מחול הדבורים, ידיעות ספרים, 2024

קישורים חיצוניים

עוזי עילם באתר "50 שנה למלחמת יום הכיפורים" של ארכיון צה"ל ומערכת הביטחון, ספטמבר 2024

 קורות חייו של עוזי עילם, באתר המכון למחקרי ביטחון לאומי




 דניאל יוגל, "חובש! חובש!", צעקו לי "סופפו נפגע!". סיפור אישי אודות פעולת תגמול בעזה, פברואר 1955, אתר "הצנחנים בעשור הראשון", 2 במרץ 2003








תהילה ביגמן, מג״ד בשער האריות - ריאיון עם עוזי עילם, מגזין סגולה, יולי 2017
כּתביו


 זהות אירופית חדשה בתחומי הביטחון, מרכז יפה למחקרים אסטרטגיים, מרץ 2005






 הערות שוליים 

קטגוריה:אנשי עסקים ישראלים
קטגוריה:מנכ"לי הוועדה לאנרגיה אטומית
קטגוריה:זוכי פרס ביטחון ישראל
קטגוריה:מעוטרי עיטור העוז בפעולות התגמול
קטגוריה:מפקדי חטיבת הבקעה
קטגוריה:מפקדי גדודים במלחמת ששת הימים
קטגוריה:ראשי מפא"ת
קטגוריה:מדענים ראשיים במשרד הביטחון
קטגוריה:כותבי אוטוביוגרפיה ישראלים
קטגוריה:סגל המכון למחקרי ביטחון לאומי
קטגוריה:תל יוסף: אישים
קטגוריה:תתי-אלופים בצה"ל
קטגוריה:בוגרי הטכניון - מכון טכנולוגי לישראל: הנדסת מכונות
קטגוריה:בוגרי בית הספר לעסקים של אוניברסיטת סטנפורד
קטגוריה:מפקדי פלוגות במלחמת סיני
קטגוריה:חיילי חיל הרגלים במלחמת סיני
קטגוריה:חיילי חיל הרגלים במלחמת ששת הימים
קטגוריה:ישראלים שנולדו ב-1934
קטגוריה:לוחמי חטיבה 55